b'\n_START_ARTICLE_\nJerry Cotton\n_START_SECTION_\nJerry Cotton Saksassa\n_START_PARAGRAPH_\nJerry Cotton -sarjan idean keksi saksalaisen Bastei-viihdekustantamon johtaja Gustav Lubben. Cottonin hahmon takana puolestaan oli pesuainefirmassa ty\xc3\xb6skennellyt Delfried Kaufmann. J\xc3\xa4nnitysviihteen veteraanina tunnettu Heinz Werner H\xc3\xb6ber kehitti ideaa eteenp\xc3\xa4in ja loi tulevalle sarjalle profiilin ja sis\xc3\xa4ll\xc3\xb6n. Ensimm\xc3\xa4inen Jerry Cotton -tarina julkaistiin saksalaisessa Bastei Kriminalroman -rikosromaanisarjassa vuonna 1954. Tarinan kirjoitti Kaufmann. Kaksi vuotta my\xc3\xb6hemmin Cotton sai Saksassa oman nimikkolehden ja nousi suosioon nopeasti._NEWLINE_Jerry Cottonilla on pelk\xc3\xa4st\xc3\xa4\xc3\xa4n Saksassa ollut yli sata kirjoittajaa. Monet sik\xc3\xa4l\xc3\xa4iset lukemistolehdet ovat saavuttaneet pitk\xc3\xa4ik\xc3\xa4isen suosion. N\xc3\xa4m\xc3\xa4 niin sanotut saksalaiset Heftchen (vihot) sis\xc3\xa4lt\xc3\xa4v\xc3\xa4t pienoisromaanin verran teksti\xc3\xa4 ja ovat pulp-lehtien perillisi\xc3\xa4.\n_START_SECTION_\nP\xc3\xa4\xc3\xa4henkil\xc3\xb6\n_START_PARAGRAPH_\nJerry Cotton on newyorkilainen G-mies, FBI:n agentti, joka laittaa rikolliset j\xc3\xa4rjestykseen ty\xc3\xb6toverinsa Phil Deckerin kanssa. Cotton on kotoisin Connecticutin Harpersvillest\xc3\xa4, ja h\xc3\xa4nen kasvattajinaan olivat iso\xc3\xa4idin tervapamppu ja katekismus. Cottonin hyv\xc3\xa4 kunto ja vahvat k\xc3\xa4det ovat per\xc3\xa4isin sepp\xc3\xa4 Callahanin pajasta, jossa h\xc3\xa4n toimi nuoruusvuosinaan \'sep\xc3\xa4ns\xc3\xa4llin\xc3\xa4\'. H\xc3\xa4nen ajokkinaan on pitk\xc3\xa4\xc3\xa4n Jaguarin E-malli, mutta 2000-luvulla se vaihtuu XKR:n Coup\xc3\xa9-malliin._NEWLINE_Cotton pit\xc3\xa4\xc3\xa4 Four Roses -bourbonviskist\xc3\xa4 mutta osaa k\xc3\xa4ytt\xc3\xa4yty\xc3\xa4 my\xc3\xb6s humaltuneena. H\xc3\xa4nen suhteensa naisiin on et\xc3\xa4inen ja vain harvoin h\xc3\xa4n p\xc3\xa4\xc3\xa4st\xc3\xa4\xc3\xa4 n\xc3\xa4it\xc3\xa4 l\xc3\xa4helleen. Selitys Cottonin k\xc3\xa4yt\xc3\xb6ksest\xc3\xa4 kauniimpaa sukupuolta kohtaan l\xc3\xb6ytyy h\xc3\xa4nen nuoruudestaan, jolloin tytt\xc3\xb6yst\xc3\xa4v\xc3\xa4 Amelie Purdy karkasi toisen miehen matkaan. Asia vaivaa Cottonia, vaikka h\xc3\xa4n ei sit\xc3\xa4 julkisesti kuulutakaan. Toimintamalliltaan Cotton on kovaotteinen, mutta h\xc3\xa4n ei ammu tappaakseen vaan t\xc3\xa4ht\xc3\xa4\xc3\xa4 rikollisia mieluummin jalkoihin. H\xc3\xa4nen saksalainen versionsa on yht\xc3\xa4 varovainen naisten suhteen (siell\xc3\xa4 puhutaan lajityypist\xc3\xa4 \xe2\x80\x9drikoksia ilman seksi\xc3\xa4\xe2\x80\x9d, \xe2\x80\x9dCrime without Sex\xe2\x80\x9d), mutta Saksan Cottonin liipasinsormi on suomalaista versiota paljon herkemm\xc3\xa4ss\xc3\xa4.\n_START_SECTION_\nVuodet 1961-1968\n_START_PARAGRAPH_\nKolmio-Kirja Oy toi Jerry Cotton -sarjan Saksasta Suomeen vuonna 1961. Ensimm\xc3\xa4inen suomeksi ilmestynyt Jerry Cotton oli "G-miehi\xc3\xa4 ja gangstereita vastaan" (Jerry Cotton Band 155: Gegen G-Men und Gangster (1960)), jonka k\xc3\xa4\xc3\xa4nsi Olavi Kaakinen. Lehden k\xc3\xa4\xc3\xa4nn\xc3\xb6starinoita alettiin Suomessa muokata jo ensimm\xc3\xa4isen tarinan j\xc3\xa4lkeen, sill\xc3\xa4 saksalaistyylinen raaka v\xc3\xa4kivalta sopi huonosti suomalaiseen j\xc3\xa4nnityskirjallisuuteen._NEWLINE_Eniten sarjan sis\xc3\xa4lt\xc3\xb6\xc3\xb6n vaikutti oululainen toimittaja ja Kaleva-lehden pakinoitsija Antti Aalto, joka puutteellisen kielitaitonsa ja sarjojen alkuper\xc3\xa4ismateriaalien kehnouden takia alkoi ensin voimakkaasti muokata tarinoita, lopulta kirjoittaa ne l\xc3\xa4hes kokonaan uusiksi. Karkean v\xc3\xa4kivallan ohella Aalto katsoi saksalaisten Cottonien rasitteeksi hienot tekniset vempaimet, joiden k\xc3\xa4ytt\xc3\xb6\xc3\xa4 ja tekniikkaa oli vaikea selitt\xc3\xa4\xc3\xa4 suomalaisille lukijoille. Vastapainoksi h\xc3\xa4n kehitti Cottonin persoonaa maalaishenkisemm\xc3\xa4ksi ja lis\xc3\xa4si huumorin osuutta. _NEWLINE_Aallon ohella suomentajana jatkoi Olavi Kaakinen, jonka tekstit olivat enemm\xc3\xa4n suoria k\xc3\xa4\xc3\xa4nn\xc3\xb6ksi\xc3\xa4 alkuper\xc3\xa4isist\xc3\xa4 tarinoista. Kaakisen tunnisti \xe2\x80\x9dkovaksikeitetymm\xc3\xa4st\xc3\xa4\xe2\x80\x9d tyylist\xc3\xa4, ja h\xc3\xa4n j\xc3\xa4tti p\xc3\xa4\xc3\xa4henkil\xc3\xb6n luonteen muokkaamisen enemm\xc3\xa4n Aallon harteille._NEWLINE_Vuonna 1962 Helsingin asemapoliisi ja kuvataidekriitikko Olavi Saarela liittyi Cottonien k\xc3\xa4\xc3\xa4nt\xc3\xa4j\xc3\xa4kaartiin. Aalto ja Saarela saivat kiitosta tavallisten lukijoiden lis\xc3\xa4ksi amerikansuomalaisilta, jotka kehuivat yksityiskohtien autenttisuutta. Aallolla oli apunaan muutama kuvakirja New Yorkista, hieno kartta, ravintolaluettelo sek\xc3\xa4 matkaopas, jotka h\xc3\xa4n vuonna 1968 luovutti seuraajalleen Seppo Tuiskulle.\n_START_SECTION_\nUusi p\xc3\xa4\xc3\xa4toimittaja ja uudet tuulet\n_START_PARAGRAPH_\nP\xc3\xa4\xc3\xa4toimittaja Seppo Tuisku oli kirjoitusviihteen monitoimimies, sill\xc3\xa4 h\xc3\xa4n oli kirjoittanut Outsiderina Pekka Lipposta ja Kalle-Kustaa Korkkia ja laatinut lukemistolehtiin (Sirpale, Nyyrikki, J\xc3\xa4nnityslukemisto-Seikkailukertomuksia) jo 50-luvulta saakka. Kolmiokirjan p\xc3\xa4\xc3\xa4toimittajana Tuisku kirjoitti joitakin kymmeni\xc3\xa4 Cotton-tarinoita, mutta samalla h\xc3\xa4n loi laajan kirjoittajien verkoston kehittelem\xc3\xa4\xc3\xa4n juonia, ker\xc3\xa4\xc3\xa4m\xc3\xa4\xc3\xa4n taustamateriaalia ja ty\xc3\xb6st\xc3\xa4m\xc3\xa4\xc3\xa4n lehte\xc3\xa4 kahden numeron kuukausivauhdilla. Seppo Tuisku k\xc3\xa4vi kirjoittajatiimin tekstej\xc3\xa4 l\xc3\xa4pi joskus kovallakin k\xc3\xa4dell\xc3\xa4._NEWLINE_Kolmiokirja maksoi jokaisesta lehdest\xc3\xa4 kustannusoikeudet Saksaan, mutta suomalaiskirjoittajat tekiv\xc3\xa4t usein tilalle kokonaan uuden Cotton-tarinan. Cottoniin ilmestyi my\xc3\xb6s suomalaisia henkil\xc3\xb6hahmoja ja Jerryn kantapaikaksi muotoutui Max Salosen baari. Lapsiin kohdistunut v\xc3\xa4kivalta oli ehdoton tabu, ja my\xc3\xb6s erotiikkaa ja seksi\xc3\xa4 v\xc3\xa4lteltiin. Poliittinen vinoilu korostui 1970-luvun alkupuolen Cottoneissa ja Vietnamin sota ja Watergate-skandaali saivat oman osansa p\xc3\xa4\xc3\xa4henkil\xc3\xb6iden heitt\xc3\xa4mist\xc3\xa4 herjoista. Tarinoiden pohjaksi riittiv\xc3\xa4t usein Seppo Tuiskun taltioimat lehtileikkeet, jotka k\xc3\xa4sitteliv\xc3\xa4t kaikkea mahdollista._NEWLINE_Jerry Cottonista tuli ilmi\xc3\xb6, joka sai osakseen paitsi kansan suosion niin my\xc3\xb6s vakavaa akateemista tutkimusta. Professori Matti Kuusi kirjoitti vuonna 1976, ett\xc3\xa4 h\xc3\xa4nen mielest\xc3\xa4\xc3\xa4n Jerry Cotton ansaitsisi kotimaisen ty\xc3\xb6n kunniapalkinnon siin\xc3\xa4 miss\xc3\xa4 Antti Puuhaarakin.\n_START_SECTION_\n1980-luvulta uudelle vuosituhannelle\n_START_PARAGRAPH_\nJerry Cottonin menestys koki nopean laskun, kun saksalainen kustantaja vaati 1980-luvun alussa Kolmiokirjaa julkaisemaan saksalaisten tarinoiden k\xc3\xa4\xc3\xa4nn\xc3\xb6ksi\xc3\xa4. P\xc3\xa4\xc3\xa4toimittaja Seppo Tuisku pyysi apua nuorelta Tapani Baggelta, joka ryhtyi k\xc3\xa4\xc3\xa4nt\xc3\xa4m\xc3\xa4\xc3\xa4n Cottoneita. My\xc3\xb6hemmin vanhaan k\xc3\xa4yt\xc3\xa4nt\xc3\xb6\xc3\xb6n palattiin takaisin ja saksalaiset versiot hyl\xc3\xa4ttiin Baggen kirjoittaessa uusiksi kymmeni\xc3\xa4 Cotton-tarinoita muiden uusien kirjoittajien ohella. Suosio ei kuitenkaan en\xc3\xa4\xc3\xa4 kohonnut 1970-luvun tasolle. Jerry Cotton ilmestyi Kolmiokirjan kustantamana my\xc3\xb6s pokkareina kerran kuukaudessa. Joni Skiftesvik toimitti Cotton-pokkarit vuosina 1984\xe2\x80\x931988. Pokkarit olivat Skiftesvikin stilisoimia suoria k\xc3\xa4\xc3\xa4nn\xc3\xb6ksi\xc3\xa4 saksalaisista alkuper\xc3\xa4iskirjoista. K\xc3\xa4\xc3\xa4nn\xc3\xb6ksi\xc3\xa4 tekiv\xc3\xa4t muiden muassa Heikki Haveri, Martti K\xc3\xa4hk\xc3\xb6nen ja Renne Nikupaavola._NEWLINE_Kolmio-Kirjan lopetettua vuonna 2000 Jerry Cottonin kustantamisen lehti alkoi ilmesty\xc3\xa4 vajaan vuoden tauon j\xc3\xa4lkeen Musiikki-Mainos Ky Juntusen kustantamana. 2000-luvun ensimm\xc3\xa4isen vuosikymmenen lopulla lehden v\xc3\xa4liss\xc3\xa4 alkoi ilmesty\xc3\xa4 my\xc3\xb6s Jussi Piirosen toteuttama Jerry Cotton -sarjakuva.\n_START_SECTION_\nSuosio myyntilukujen valossa\n_START_PARAGRAPH_\nJerry Cottonin suosio nousi nopeasti jo lehden ensimm\xc3\xa4isten ilmestymisvuosien aikana samaan aikakauteen yleistyv\xc3\xa4st\xc3\xa4 televisiosta huolimatta. My\xc3\xb6s perisuomalaiset suosikit Pekka Lipponen ja Kalle-Kustaa Korkki taipuivat Cottonin suosion edess\xc3\xa4. Rautakirjan irtonumeromyynniss\xc3\xa4 Cotton oli vuoden 1963 kaikista lehdist\xc3\xa4 sijalla 19. Lukemistoista vain Nyyrikki ja sarjakuvalehdist\xc3\xa4 Aku Ankka yltiv\xc3\xa4t suurempaan myyntiin. Cottonin varsinainen huippukausi ajoittui 1970-luvun alkuvuosiin, jolloin lehden levikki oli parhaimmillaan l\xc3\xa4hes 40\xc2\xa0000 kappaletta, mutta hiipui lopulta 2\xc2\xa0000 kappaleeseen. Suomessa lehte\xc3\xa4 on myyty eri muodoissaan 15 miljoonaa kappaletta. Vuonna 1973 lehti saavutti sijan 30, ja vuonna 1983 se oli pudonnut sijalle 42.\n_START_SECTION_\nKirjoittajat ja tarinoiden erikoiset nimet\n_START_PARAGRAPH_\nLehteen ovat vuosien varrella kirjoittaneet artikkelissa mainittujen henkil\xc3\xb6iden lis\xc3\xa4ksi Simo H\xc3\xa4m\xc3\xa4l\xc3\xa4inen, Juha Ruusuvuori, Jouko Raivio, Juhana Lepoluoto, Seppo Valjakka, Pekka Kolehmainen, Timo Surkka, Petri Hirvonen, Juhana Hintsanen, Pentti Pes\xc3\xa4 ja Arto Ahlakorpi._NEWLINE_Suomalaisten Jerry Cotton -tarinoiden nimet ovat usein olleet kekseli\xc3\xa4it\xc3\xa4 muunnoksia suomalaisista sananparsista, kuten: \xe2\x80\x9dViuhahteleva viikatemies\xe2\x80\x9d (3/1975), \xe2\x80\x9dVeripankki on eri pankki\xe2\x80\x9d (10/1981), \xe2\x80\x9dMusta aukko p\xc3\xa4\xc3\xa4ss\xc3\xa4\xe2\x80\x9d (5/1979), \xe2\x80\x9dKP auttaa keskittym\xc3\xa4\xc3\xa4n\xe2\x80\x9d (3/1982), \xe2\x80\x9dLyijypastilli \xe2\x80\x93 kurja kurkkupastilli\xe2\x80\x9d (9/1983), \xe2\x80\x9dRosvopaistia ja vasikoijien leikkeit\xc3\xa4\xe2\x80\x9d (1/2002), \xe2\x80\x9dEl\xc3\xa4mysloma helvetiss\xc3\xa4\xe2\x80\x9d (1/2004). Kansikuvana on yleens\xc3\xa4 ollut valokuva jostakin rikoselokuvasta.\n_START_SECTION_\nKunnianosoitukset\n_START_PARAGRAPH_\nJerry Cotton on j\xc3\xa4\xc3\xa4nyt suomalaisten mieleen my\xc3\xb6s Moog Konttisen johtaman Kontra-yhtyeen hitist\xc3\xa4 \xe2\x80\x9dJerry Cotton\xe2\x80\x9d vuonna 1978 (alun perin The Kinksin "Jack the Idiot Dunce"). Cottonin voimakkaaseen nyrkiniskuun viittaava sanonta \xe2\x80\x9dsep\xc3\xa4ns\xc3\xa4llin spesiaali\xe2\x80\x9d tuli aikoinaan suosituksi._NEWLINE_Kirjailija, toimittaja Jouko Raivio oli aktiivinen Cotton-kirjoittaja 1975\xe2\x80\x931981. Sittemmin h\xc3\xa4n on tehnyt aiheesta sek\xc3\xa4 pro gradu -tutkielman \xe2\x80\x9dCottonin nyrkkis\xc3\xa4\xc3\xa4nn\xc3\xb6t: G-mies Jerry Cotton -sarjan tuotantos\xc3\xa4\xc3\xa4nn\xc3\xb6t\xe2\x80\x9d vuonna 1990 ett\xc3\xa4 vuonna 2012 v\xc3\xa4it\xc3\xb6skirjan Serenadi G-ruudissa.'